khistorydata/jeongjo-sjw-relations huggingface dataset:
정조 10년
丙午九月初四日辰時。上詣館所。擧動入侍時。行都承旨沈豐之。右承旨徐龍輔。右副承旨徐瀅修。同副承旨洪義榮。記事官金孝建。假注書金祖淳。記注官金健修。記事官李崑秀。檢校提學兪彦鎬。檢校直提學徐浩修。一直提學朴祐源。二直提學李秉模。原任直閣鄭東俊。檢校直閣徐鼎修。以次侍立訖。上自齋殿。具翼善冠白圓領袍烏犀帶。乘輿出崇政門。降輿乘輦。上曰。新除授承旨。牌招察任。仍進發。由興化門。出詣館所。至下輦所。降輦乘輿。至幄次前。降輿入次。命御前通事與首譯。奉傳御帖於兩勅。兩勅將出。通禮啓請出次。上出次。乘輿至三門外。降輿入中門內。勅使降階西向立。上東向立。上揖勅使曰。僉大人先陛。勅使答揖曰。不敢當。請國王先陞。上曰。主人不敢先陞。請僉大人先陞。勅使又辭。上曰。然則請同陞。仍陞至西宴廳訖。勅使曰。昨日則有賓主之禮。而今日俺們。便爲主人。請易椅而坐。上曰。不敢當。上曰。請行拜禮。勅使固辭不敢當。上曰。然則請依昨日例先揖。仍行揖禮。勅使答禮。上請就椅。勅使拱手然後就椅。上亦拱手陞椅坐。上命時原任大臣入參。領敦寧洪樂性。左議政李福源。右議政金熤等。以次進伏。上曰。昨日恐尊體有勞。不得竟日奉晤。頗以爲恨。故今玆躬探起居耳。勅使曰。俺們則本不欲國王親自光臨。而今此早駕。實用不安矣。上曰。館宇凡節。必當齟齬。僉大人何以經夜。耿耿不能已。勅使曰。房堗溫䆳。衾枕亦安。好好睡起矣。國王問安夜來萬安否。上曰。承此記問。感謝感謝。飯俸供待之節。雖云申飭。必不稱意。而每荷僉大人曲念。不勝感愧也。勅使曰。入壃以來。供億凡百。無一泛然。此皆國王敬待皇旨而然。俺們甚佩戢矣。上曰。兩大人年紀。幾何。資級。何如。上勅曰。俺今年七十。官則見爲工部侍郞兼吏部侍郞副都統矣。副勅曰。俺虛度三十二歲。官則內閣學士兼禮部侍郞矣。上曰。上副大人。子女。幾何。上勅曰。有子一人。年今二十四。官居御前侍衛。有四女矣。副勅曰。俺姑無一箇男女矣。上曰。不腆弊饌。略備以來。僉大人肯下箸否。勅使曰。昨日賜饌。亦已足矣。今則復命甚急。免賜爲幸矣。上曰。旣設之饌。何可廢之。請行茶禮。勅使曰。盛念旣如是。謹聞命矣。乃行茶禮。如迎勅日儀上曰。僉大人適此御旨遠臨。而小邦與常時有異。不得備禮接待。故欲爲奉挽五六日。以表區區之情。僉大人能不孤此意否。勅使曰。與常時有異。而軫念至此。尤爲感謝。但歸思甚急。今日欲爲離發矣。上曰。大人以皇命光臨小邦。而小邦之頌祝皇恩。全在於請留僉大人。惟望僉大人。勿以館宇之齟齬。支供之菲薄爲嫌。更留幾日。則何幸何幸。勅使曰。俺等初則馳驛中間遲滯。果緣諭祭之不可行於八月內故耳。今已竣事。復命旣亟。俺們離家亦久。必欲疾歸。雖蒙國王挽留之盛意。決難更留。只此告別爲好矣。上曰。僉大人長途驅馳之餘。旣不得休憇調息。雖以束裝等事言之。今日則勢難畢治。幸望勿孤相留之至意。安心少住也。勅使曰。國王之盛念如是。謹當以明日退定行期矣。上曰。明日亦甚促迫。更留數日。不勝幸甚矣。勅使曰。盛意旣此勤至。明日則又是月忌。再明日當發行矣。上遣福源樂性。以前意更請加留者凡三次。使通事譯官諭勅使以送大臣之意勅使曰。國王親留之不已。竟至使大臣請留。俺等何以當此。雖不得更留一日。勤敎難孤。發行之日。謹當遲半日程矣。上曰。屢次相請。終不肯加留。主人之心。甚慊悵矣。勅使曰。不敢不敢。上曰。小邦厚被皇恩。事當別送謝价。而節使亦當非久入去。故恐涉煩屑。欲於節使之行。附陳感謝之意。未知僉大人意下。以爲何如。勅使曰。如此誠好矣。上曰。節使箋文中。當添入謝恩之意。而文字齟齬。恐無以導達菲誠。僉大人若於反面之日。以小邦榮感愛戴之意。轉奏皇上否。若然則小邦之受賜於大人者。亦多矣。勅使曰。國王之接待。俺們靡不勤摯。卽由於敬待皇上之致。俺們以此銘感中心。故不待國王之賜敎。業欲轉奏於皇上。況今俯敎至此。敢不一一歸奏乎。上曰。雖數日之間。旣許加留。中心多感。本欲竟盡奉接。而久坐寒廳。恐傷貴體。請僉大人罷歸房內。勅使曰。俺等以國王早駕。誠恐有損。固欲先請而不敢矣。上降椅。勅使亦起座。行相揖禮。上曰。數日後當奉別於郊館。而預覺悵然。僉大人其間好好將息也。勅使曰。何必枉別於郊次也。上至階末。行揖禮。勅使答禮。上降階至中門外。勅使隨至。上請還入。勅使曰。當待國王乘輿後入去矣。上再請還入。勅使曰。國王昨日。觀俺們騎馬而還內。俺等何可獨受厚禮乎。上乃乘輿。勅使卽入去。上乘輿入小次。命首譯。招通官雙林及諸通官皆勞問。雙林等叩謝。勞問畢。上乘輿至三門外。降輿乘輦還宮。至敦化門外。命宣傳官。持標信辭嚴。至協陽門外。降輦乘輿還內。諸臣以次退出。
정조 10년
丙午九月初四日午時。上御重熙堂。禮房承旨入侍時。左副承旨徐龍輔。假注書金祖淳。記事官李崑秀尹行任。原任直提學徐有防。原任直閣鄭東浚。以次進伏訖。上曰。應辦色郞廳。使之待令。賤臣承命出傳。上曰。問安閣臣。如已還來。入侍。賤臣承命出。還奏曰。姑未入來矣。上曰。應辦色郞廳入侍。賤臣承命出。與戶曹佐郞具膺偕入進伏。上曰。勅使例贈之物。皆已給之乎。膺曰。別給例贈。則已給之。而獨銀器及密贈銀子。姑未與之矣。銀子則館伴以爲。不可不稟定名色。然後給之云矣。上曰。館伴以密贈之密字爲嫌。欲改以贐贈。而此恐爲前例。欲以五百兩爲密贈。甚無妨云。問於館伴爲之。可也。命具膺退去。命書傳敎曰。左承旨許遞。前望單子入之。待下批。牌招察任。又命書傳敎曰。再明日送勅時。路由敦義門。翌日勢將臨墓所。旣出城外。久未往拜。伊日詣懿昭墓行祭。仍詣義烈墓。次臨墓所。初七日行茶禮還宮。隨駕只以六曹堂郞各一員爲之。百官則先詣迎恩門。送勅時行禮後。退去事。分付。又命書傳敎曰。墓所擧動時。只兵曹摠府堂郞各一員。五衛將二員。武兼六員隨駕。送勅時則當全數侍衛。先詣宴饗臺等待。事畢後退去事。分付。上曰。都承旨入侍。出榻敎賤臣承命出。與行都承旨沈豐之偕入進伏。上曰。持此御帖及食物單子往館所。致慇懃之意。見其下筋。且得副勅詩律而來。可矣。仍下御帖及食物與單子。仍敎曰。名帖往院中持去。可也。豐之擧御帖及單子退出。仍命退。諸臣以次退出。
정조 10년
丙午九月初四日酉時。上御重熙堂。都承旨入侍時。行都承旨沈豐之。假注書金祖淳。記注官金健修尹行任。以次進伏訖。上曰。右承旨入侍。賤臣承命出。與右承旨李祖承偕入進伏。豐之曰。臣承命奉御帖帶名帖與食物。往館所。則上副勅同坐一房。故臣傳御帖及名帖與單子。以俄者下敎傳之。則勅使卽令持入食物。列之於坐前。而所處室狹。不得盡容列。故餘皆列於廳中。開戶視之。上勅指山査煎。以爲櫻桃。譯官答以此非櫻桃。乃山査也。上勅嘗之曰。此果山裏紅也。俺遍歷諸省。獨於瀋陽西川二處食之。合今番爲三次矣。山裏紅三字。甚分明可曉矣。上勅又以茶鍾斟酒。幾六七合飮之。問曰。此是粘米釀成者耶。任譯答以然矣。臣謂副勅曰。副大人何不飮酒云爾。則副勅曰。本不能飮。可謂過麥田大醉矣。今承尊敎。當受試矣。仍擧鍾斟半飮之。上副勅遍嘗餠果之屬。而相顧笑話。故臣問於任譯。則任譯曰。上勅以爲餠味甚憇蜜。無異砂糖云矣。上勅笑謂臣曰。獨不得嘗此妙饌。能無流涎之意否。又爲無數致謝曰。國王昨日臨顧。今又遣近侍。送賜食物。其爲感謝。不容盡喩。俺們雖日日食之。當有餘者。欲齎去行中矣。臣曰。聞副大人詩律。甚高竗。故國王欲爲得覽矣。副勅則曰。何敢何敢。上勅曰。國王勤意如此。決不可不副。必須製送也。副勅因起去。到其所住房裏。有頃作詩繕寫封出。臣謂任譯曰。我國法奏御文字。承旨必皆先見然後進之。此詩亦欲拆見之意。傳于副勅。可矣。任譯傳於副勅。副勅曰。然則拆見爲好云。故臣拆見。則有奉贈字。而似續之似字。以嗣字書之。故以此執頉。使任譯謂副勅曰。此有誤字。且贈字。我國人每用於不尊之處。請改之云爾。則副勅卽改嗣字之誤。又以奉謝改書。故臣始爲受之而來矣。上曰。察其言辭。凡百有喜悅之意否。豐之曰。上副勅喜動顔色矣。命退。諸臣以次退出。
정조 10년
行都承旨沈豐之齋宿。左承旨李時秀齋宿。右承旨李祖承齋宿。左副承旨徐龍輔齋宿。右副承旨徐瀅修齋直。同副承旨洪義榮齋直。注書金孝建齋宿一員未差。假注書金祖淳齋直。事變假注書朴蓍守別入直。
정조 10년
洪義榮啓曰。備邊司郞廳來言。今日賓廳日次。而無時急稟定事。不得來會云矣。敢啓。傳曰。知道。
정조 10년
傳于沈豐之曰。職務相妨。正言鄭大容許遞。
정조 10년
以禮曹懿昭墓展拜節目。傳于沈豐之曰。懿昭墓展拜。依毓祥宮展拜時例。以視事服磨鍊。隨駕官亦以布團領行禮。義烈墓則百官行禮置之。此節目。更爲修整以入。
정조 10년
傳于徐龍輔曰。明日懿昭墓展拜後。當只行酌獻禮。大祝執禮。以隨駕閣臣玉堂中爲之。執事官亦以隨駕官中爲之。墓所奠酌禮。亦令依此擧行事。分付。
정조 10년
兵曹口傳政事。以鄭昌聖爲守宮大將。
정조 10년
吏曹口傳政事。以徐有慶爲分內醫院提調。
정조 10년
洪義榮。以禮曹言啓曰。今此懿昭墓親臨行祭時。自上當有散致齋之禮。而勢不可依例擧行。殿下自今日。散齋一日於別殿。致齋一日於正殿。致齋。有司不啓形殺文書。唯啓享事。諸享官及近侍之官應從升者。竝散齋一日於正寢。致齋一日於本司。陪享官諸衛之屬。各於本司。淸齋一宿事。知委。何如。傳曰。允。
정조 10년
徐龍輔。以禮曹言啓曰。今此懿昭墓親行酌獻禮時。兩官不可不備員。而守衛官全繼孫。方在鄕。無以及期進參云。今姑改差。其代。令該曹口傳差出。以爲備員將事之地。何如。傳曰。允。
정조 10년
吏曹口傳政事。以林枝達爲懿昭墓守衛官。
정조 10년
李祖承。以兵曹言啓曰。今九月初六日。大駕親臨墓所時。右邊捕盜大將趙圭鎭。以禁軍別將領軍隨駕矣。還宮間。左邊捕盜大將李漢昌。姑令兼察。何如。傳曰。允。
정조 10년
李祖承。以兵曹言啓曰。今此墓所動駕時。凡諸擧行。無異京擧動例。內吹給馬。一節置之。何如。傳曰。允。
정조 10년
李祖承。以司僕寺一二提調意啓曰。今此孝昌墓經宿擧動時。內乘二員。當爲隨駕。一員入直慶熙宮。假內乘一員。令該曹口傳差出。使之入直內寺。回鑾後。卽爲減下。何如。傳曰。允。
정조 10년
兵曹口傳政事。以李汝節爲假內乘。
정조 10년
李祖承。以訓鍊都監言啓曰。本局哨官李敬大。以金虎門入直將官。動駕之日。身在宿衛直所。不着挾袖。只着戰服。事未前聞。決不可容貸。爲先汰去。臣亦有常時不能檢飭之失。不勝惶恐之意。敢啓。傳曰。知道。
정조 10년
李祖承。以訓鍊都監言啓曰。今九月初六日。孝昌墓擧動時。依兵曹節目。建陽門入直禁衛軍。以金虎門軍三十名。哨官洪載權率領替代。西營入直禁衛軍。以出番軍四十名。哨官尹範九率領替代。還宮後。還爲替直。而竝待標信擧行。斥堠伏兵二十三處。將二十三人。軍九十二名。依例定送之意。敢啓。傳曰。知道。
정조 10년
李祖承。以訓鍊都監言啓曰。今此孝昌墓擧動時。設布帳次軍三百名。將校率領。今日出送排設後。五十名仍留守直之意。敢啓。傳曰。知道。
정조 10년
李祖承。以禁衛營言啓曰。今九月初六日擧動時。依兵曹節目。銅龍門入直軍兵。以金虎門入直軍三十名替把。西營入直軍兵。以訓鍊都監餘軍替把。而竝待標信出用。外營名處入直將官軍兵等。依例除標信出用。本營千摠金衡柱。騎士將任希莘。哨官元載鎭李再復。敎鍊官李東協。騎士二十五人。工匠牙兵三十五名。露梁牙兵十名。兼別破陣二名。率領入直。火藥庫哨官閔。別破陣七名。兼別破陣五名。率領守直。南別營哨官崔一元。別騎衛二人。露梁牙兵十名。率領守直之意。敢啓。傳曰。知道。
정조 10년
李祖承。以禁衛營言啓曰。今此孝昌墓經宿擧動時。依兵曹節目。設布帳次軍四十名。將校率領。今日出送。與訓御兩營。合力排設後。軍十五名。仍留守直之意。敢啓。傳曰。知道。
정조 10년
李祖承。以御營廳言啓曰。今此孝昌墓經宿擧動時。依兵曹節目。設布帳次軍四十名。將校率領。今日出送。與訓禁兩營。合力排設。後軍十五名。仍留守直之意。敢啓。傳曰。知道。
정조 10년
李祖承。以御營廳言啓曰。今此孝昌墓經宿擧動時。依兵曹節目。本廳出番鄕軍三哨。各其將官。領赴守禦廳。留陣之意。敢啓。傳曰。知道。
정조 10년
李祖承。以摠戎廳言啓曰。今此勅行迎送時。前排大旗幟。令守摠兩營。依甲辰年例擧行事。迎接都監堂上。已爲筵稟定奪。而取考甲辰年謄錄。則入京時。守禦廳擧行。回還時。本廳擧行矣。今亦依此例。大五方旗五面。中五方神旗五面。黃門旗一雙。淸道旗一雙。金鼓旗一雙。另擇奉持旗手。勅行回還日。自館所排立前導。至迎恩門。與楊州旗幟。替代之意。敢啓。傳曰。知道。
정조 10년
丙午九月初五日卯時。上御重熙堂。禮房承旨入侍時。左副承旨徐龍輔。假注書金祖淳。記注官金健修。記事官尹行任。以次進伏訖。上曰。二直提學。右副承旨。檢校直閣。藥房提調入侍。賤臣承命出。與二直提學李秉模。右副承旨徐瀅修。檢校直閣徐鼎修。藥房提調徐有隣偕入進伏。上曰。上副勅許欲書送御札。右副承旨與二直提學。往內閣待令。藥房右副則唱準。二直提學繕寫以來。簡紙每間排三行書之。凡係語涉皇帝者。皆極行書之。其他語涉勅使者。降一字書之以來。可也。仍下御札草二度及簡幅筆墨。瀅修承命。與秉模退出。上曰。戶曹郞廳。如已來待。入侍。賤臣承命出。與戶曹佐郞具膺偕入進伏。上曰。密贈銀子事。何以爲之耶。膺曰。館伴以爲。以密贈爲名。依前例給千兩。通官三名。則各給七百兩。其餘竝給三百兩爲好云矣。上曰。然則以此爲定。好矣。此前例則何如耶。膺曰。比諸甲辰。則頗減削矣。命退。諸臣以次退出。
정조 10년
丙午九月初五日申時。上御重熙堂。禮房承旨入侍時。左副承旨徐龍輔。記事官金孝建李崑秀尹行任。二直提學李秉模。以次進伏訖。上曰。何其遲滯。秉模曰。上勅有答書。而甚拙澁。不能速成。故以致稽緩矣。上曰。贈給之物。兩勅以爲如何。秉模曰。喜動顔色矣。上曰。有何酬酢乎。秉模曰。臣問副使曰。大人官職在內閣云。內閣所掌。未知何事云爾。則答云。內閣兼行大臣之事云云。又問內閣官員。則盡行大臣之事云爾。則答云內閣學士六人。淸漢分管。而行大臣之事。其外侍讀官等四十餘員。皆從事文翰云云。臣又問小邦山川。不足入高眼。而或有吟咏之事云爾。則答以年淺之故。不得遠觀天下。而入境以後。以山川之秀麗觀之。足驗人傑地靈之理。且得江山之助。略有數處吟哢之事。而辭拙意澁。不足掛眼云矣。上曰。京畿監司入侍。賤臣承命出。與京畿監司徐有防偕入進伏。上曰。道路則別無修治之事耶。有防曰。已爲略略修治矣。有防曰。明日懿昭墓義烈墓孝昌墓動駕時。本道觀察使及地方官。例爲導駕。而臣以送勅事。明日辭朝出往。高陽郡守李素。以支勅主站邑。無以離次。地方官以兼官差定擧行。而至於觀察使導駕。以都事替行。非特無例可據。揆以事體。終涉未安。有不敢自下擅便。令廟堂卽速稟處。何如。上曰。導駕則以道內秩高守令中替行。兼官則亦以上來守令中爲之。可也。出擧條命書榻敎曰。惠慶宮進服調中歸脾湯五貼劑入。命退。承史以次出。
정조 10년
行都承旨沈豐之隨駕宿。行左承旨具明謙隨駕直。右承旨李祖承隨駕宿。左副承旨徐龍輔隨駕宿。右副承旨徐瀅修隨駕宿。同副承旨洪義榮隨駕直。注書金孝建隨駕宿一員未差。假注書金祖淳隨駕直。事變假注書朴蓍壽隨駕宿。守宮假注書李貞運守宮直。
정조 10년
詣懿昭墓。入齋室後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
詣義烈墓。入齋室後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
詣孝昌墓。入齋室後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
王大妃殿惠慶宮中宮殿。政院玉堂藥房問安。答曰。知道。
정조 10년
傳于李祖承曰。出宮門路。以協陽門爲之。
정조 10년
李祖承啓曰。因兵曹草記。大駕親臨墓所時。右邊捕盜大將趙圭鎭。以禁軍別將。領軍隨駕矣。還宮間。左邊捕盜大將李漢昌。姑令兼察事。允下矣。左邊捕盜大將李漢昌。卽爲牌招。聽傳敎。何如。傳曰。允。
정조 10년
沈豐之啓曰。司僕寺內乘來言。捲窓取稟云矣。敢啓。傳曰。捲三窓。
정조 10년
兵曹口傳政事。副司直單李時秀。
정조 10년
沈豐之啓曰。宰臣行副司直徐浩修。館所問安。進去之意。敢啓。傳曰。知道。
정조 10년
懿昭墓酌獻禮親行時。祭報府贊禮禮曹參判申大升。典祀官奉常正李壽咸。墓司守衛官李基完。執禮副應敎趙濟魯。執尊修撰金啓洛。大祝待敎尹行任。贊者引儀崔慶鎭任藗。謁者兼引儀慶邦運鄭桓。贊引假引儀鄭熙濟李孝達。祭監監察鄭楝金麟淳。
정조 10년
丙午九月初六日辰時。上詣慕華館。送勅後。仍詣懿昭墓義烈墓孝昌墓。擧動入侍時。行都承旨沈豐之。左承旨李時秀。右承旨李祖承。左副承旨徐瀅修。同副承旨洪義榮。記事官金孝建。假注書金祖淳。事變假注書朴蓍壽。送勅後落後記注官金健修。記事官李崑秀。檢校提學兪彦鎬。二提學李性源。二直提學李秉模。以次侍立訖。上具翼善冠白圓領袍烏犀帶。乘輿出協陽門。降輿乘轎。上曰。左承旨許遞。令該曹口傳付軍職。上曰。承旨前望單子入之。待下批牌招。先隨駕後謝恩。上曰。左承旨以具明謙出牌。命書傳敎曰。左承旨爲軍士房。上曰。勅行使之離發。駕至革橋。上曰。百官皆於延恩門外祗迎。至宴享臺前。上降轎乘輿。至臺上降輿入次。與勅幕相望。而隔以布帳少頃。勅使將至。通禮啓請出次。上出次。乘輿至降輿所。降輿東向立。勅使下馬西向立。上曰。請僉大人先陞。勅使辭之。上曰。然則請同陞。遂行相揖禮。陞階讓路。然後同詣幄次就位。請行拜禮。勅使辭不敢當。凡三請。勅使曰。俺們亦當答拜矣。上行再拜禮。勅使答再拜。勅使拱手就位。上亦拱手陞椅坐。上曰。夜間僉大人諸節。何如。不勝耿耿。勅使曰。好過矣。上曰。軍令以午時出令。何故早發耶。勅使曰。得聞國王早駕等待。故俺們卽爲出來矣。上曰。副大人昨惠詩律。非但文思調格。高竗可玩。亦出於安慰之意云。實感心貺。上大人爲念等待。早出郊外。又極感謝矣。副勅曰。鄙作荒蕪。不足塵淸覽。而特以安慰之意。忘拙書呈矣。過加稱奬。感愧感愧。上勅曰。留館三日。多蒙國王盛念。幾忘爲客之勞。欣滿之心。如得三朔。今當永辭。不勝悵觖矣。上曰。皇華光臨有日。不能滿意接待。今當遠別。主人之心。悵愧交切。聊以數種扇藥。奉爲贈贐之資。物雖不腆。特表區區之意。望須領受焉。仍命福源熤。持扇藥封及單子。往贈兩勅。兩勅受之。各授通官。對曰。俺們來此。得蒙賜顔。無異曾拜。館宇供待。旣豐且備。徒貽貴國之弊。今又躬臨相別。多賜珍物。感謝不安之心。豈容盡達乎。乃拱手。上答拱手。仍命召通官等下敎曰。今當送去。可悵也。仍命各給贐物及單子。通官叩頭謝曰。小人亦不勝悵缺矣。仍請行茶禮。如館所儀上曰。僉大人名帖。事當奉還。而要作別後替面之資。姑爲留置矣。勅使曰。感謝感謝。上命召通官皆賜茶。通官等叩謝而退。上曰。有奉議事。暫入小次。何如。勅使曰。謹聞命矣。仍起座。上入小次。又命福源熤等。各持密贐銀子封。往贈兩勅。命召通官雙林及他通官三人。各贈密贐。而戒勿相語。皆叩頭感謝而退雙林則比他通官。加給兩數上出次。勅使亦出。仍請行相揖禮。禮畢。上曰。挽止不得。皇華自此遠矣。悵然何極。惟望僉大人。在途珍重耳。勅使曰。連荷眷念。遽此拜辭。而一心仰祝。惟在玉體萬安。速見邦慶耳。上曰。多謝僉大人厚意。上送至階上。勅使曰。願國王入次。俺們只此告別矣。仍拱手。上拱手答曰。待僉大人乘馬入去矣。勅使辭不獲。然後乃乘馬而去。通官皆叩拜。上曰。爾等好去也。仍入御幕次。上曰。承史以下皆易服。諸臣輪回易服。待敎尹行任。追到侍立。上曰。初嚴爲之。上曰。百官中隨駕人外皆落後。上曰。二嚴爲之。上曰。問安承旨。同副進去。通禮啓請中嚴。上曰。三嚴爲之。上曰。外辦入之。上具戎服。佩劍出幕次。乘輿下宴享臺降輿乘馬。過紫燕巖至三世孝子古忠臣李惇五家門前。上曰。此家主人姓名年齒問入。至懿昭墓洞口。下馬乘輿。入御齋殿。上命取入祝文紙及塡祝筆墨。賤臣承命持入。上命龍輔。書祝文訖。上改具初服。乘輿至紅箭門外。降輿詣板位。行再拜禮。仍詣墓上奉審訖。上顧謂豐之等曰。十年未拜。此處樹木。如許長矣。仍詣丁字閣。就拜位酌獻禮。時至。行酌獻禮如儀。詳見儀註上命豐之曰。朱簾及祭牀塗紙色渝且敝。令該曹改備。上曰。芥子汁。以沙鉢盈之而甚少。此何故也。豐之問於守僕奏曰。前例如此云矣。上曰。然則此後以鍾子盛之之意。分付。可也。上曰。錦城尉昌城尉。直往義烈墓待令。上仍出紅箭門外。乘輿還齋殿。三嚴訖。具戎服乘輿出洞口。乘馬進發。詣義烈墓御齋室。親製祭文。命崑秀正書訖。命錦城尉入侍。錦城尉朴明源。承命進前。上曰。此齋室堅緻精密。勝於孝昌墓齋殿矣。明源曰。然矣。上仍改具初服。詣墓前行再拜禮。仍命承史俱落後。上曰。錦城尉及昌城尉。隨來爲執事。可矣。上仍詣墓上。降輿入帳內行祭禮。仍乘輿還齋室。改具戎服。三嚴訖。乘輿出齋室門外。降輿乘馬。詣孝昌墓。入齋殿門內。下馬御齋殿。改具衰服。出齋殿後門乘輿。上曰。錦城尉隨來至墓上。行哭禮周審訖。上曰。此處樹木甚貴。近始栽種。不知幾年之後。方得如懿昭墓樹木之茂美者。明源曰。懿昭墓封墓。幾近四十年。故樹木自致茂密。本墓亦過數十年。則栽種者皆當長盛矣。還御齋殿。上曰。閉門後。侍衛諸臣。皆令出布帳外。獨禮兵房承旨。互爲遞坐。可也。上曰。懿昭墓守衛官守護軍及義烈墓守直等擧案入之。命退。諸臣以次退出。
정조 10년
行都承旨金頤柱未肅拜。行左承旨具明謙經出。右承旨權未肅拜。左副承旨趙衍德坐直。右副承旨李敬一坐直。同副承旨未差。注書金孝建仕一員未差。假注書金祖淳仕直。事變假注書朴蓍守仕。
정조 10년
孝昌墓經宿後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
大駕詣慶熙宮後。奎章閣政院玉堂朝廷二品以上六曹堂上口傳問安。答曰。知道。
정조 10년
王大妃殿惠慶宮中宮殿。政院玉堂藥房朝廷參贊以下口傳問安。答曰。知道。
정조 10년
禮曹判書前望單子入之。徐有隣落點。
정조 10년
摠管前望單子入之。都摠管蔡濟恭落點。
정조 10년
承旨前望單子入之。金頤柱落點。
정조 10년
承旨前望單子入之。趙衍德李敬一落點。
정조 10년
以監軍單子。傳于趙衍德曰。韓用龜禁喧訖。可休矣。似渠了了名官。如是申飭。然後可以擧職故耳。更觀前頭勤慢次。此後禁喧。依例輪迴擧行。
정조 10년
以忠淸道公山幼學崔鍾命上言。傳于李敬一曰。禮判詳考前下判付。招見上言人。詳問事蹟。後日登對時稟處。
정조 10년
以黃海監司狀啓。禁衛上番軍點送。以虞候代行事。傳于李敬一曰。依狀請施行事。卽爲分付。
정조 10년
以宣傳官射會時。宣傳官李亨復。騎芻沒技別單。傳于李敬一曰。如是單巡沒技。則出六後陞敍。三巡內一巡沒技。熟馬一匹賜給。
정조 10년
權啓曰。副校理金履翼沈晉賢入直矣。有許遞之命。副應敎趙濟魯。校理成種仁。修撰金啓洛。副修撰趙弘鎭洪義浩。方在俟勘中。修撰姜彝正在外。玉堂上下番俱空。事甚未安。校理尹致性牌招入直。何如。傳曰。允。
정조 10년
李敬一。以弘文館言啓曰。本館下番。無他推移之員。不得已以上番姑降入直之意。敢啓。傳曰。知道。
정조 10년
李敬一。以兵曹言啓曰。依下敎。隨駕禁軍駕後禁軍及壯勇衛武藝別監與內吹兼內吹標下軍兵等處。設粥分饋之意。敢啓。傳曰。知道。
정조 10년
趙衍德。以兵曹言啓曰。門單子。以惠化門昭義門仍閉之意啓下後。傳令於該門護軍部將矣。兩門門鑰。依例來納。則罷漏後。不爲仍閉。推此可知。事極驚駭。兩門門鑰。卽爲出送。使之下鑰。而當初護軍部將之不遵傳令。依前開門。入直郞廳之不能照檢循例放鑰。俱極可駭。竝令該府。拿問勘罪。何如。傳曰。允。
정조 10년
趙衍德。以訓鍊都監言啓曰。依下敎。挾輦軍別技軍兼內吹及隨駕將校軍兵等處。設粥分饋之意。敢啓。傳曰。知道。
정조 10년
趙衍德。以禁衛營言啓曰。依下敎。隨駕本營槍劍軍兼內吹及陣上將校軍兵等處。設粥分饋之意。敢啓。傳曰。知道。
정조 10년
趙衍德。以御營廳言啓曰。依下敎。本廳駕前別抄及兼內吹等處。設粥分饋之意。敢啓。傳曰。知道。
정조 10년
趙衍德。以御營廳言啓曰。依下敎。本廳糧餉色從事官李永秀改差。前宣傳官李身敬差下之意。敢啓。傳曰。知道。
정조 10년
趙衍德。以御營廳言啓曰。依下敎。本廳糧餉色從事官李身敬。禁衛槍劍把摠柳光命。相換之意。敢啓。傳曰。知道。
정조 10년
趙衍德。以守禦廳言啓曰。在前郊外動駕時。宮墻外及城內外各牌夜巡。例自留都營發送矣。今此動駕時。臣廳旣已留都。則今初六日夕巡邏。當爲發送。而臣廳京標下軍。本來數少。旗鼓前排各差備外。無他推移之道。御營廳赴陣京鄕軍中。依例抄出。各定牌將發巡。而取考禁御兩營謄錄。則大駕出宮後。都城各門。向曛而閉。啓東而開事。自兵曹節目啓下。巡邏亦爲早發晩罷矣。今番當依此例。待南山烽火發巡。趁啓東時撤還。此意令漢城府。知委各部。使閭巷人民。預爲知悉。何如。傳曰。允。
정조 10년
領議政鄭存兼箚曰。伏以。日月迅邁。九秋又屆。玄隧永閟。輿慟愈新。臨幸墓所。親行奠酌。撫時疚傷。經宿迴鑾。聖懷何以堪抑。玉候不瑕有損。伏不勝悲咽憂慮之至。仍念臣災生亢滿。重嬰奇疾。左體不遂。已至兩朔。連灌風藥。雜試鍼灸。終無分減。輒生別症。少或觸寒。痰涎升壅。面眼牽急。晝夜流汗。作一籧篨。前後陪扈之班起居之列。盡廢常分。合被重誅。有臣如此。生亦何爲。祗自伏枕悲悼。惟願遄死而已。當此民事多艱。至尊獨憂之日。虛擁名器。一味尸居。省覺時回。心血煎灼。今臣再發之危疾。乃是不治之末症。雖倖免卽殊。已分癃癈。病至於此。而猶且徒畏屢瀆。不卽悉陳。有若自處以偶感之症。可瘳之疾。淹延時日。厭然自揜。中書重地。看作養痾之所。則國體之壞傷。遠邇之駭聽。已無可言。而揆以邦憲。死有餘罪。到此地頭。上不可以一例覊糜。下不可以晷刻仍冒。以聖上懋實之政。體下之仁。不待臣言之畢。而必有處分者矣。噫。臣受恩罔極。無一報答。乃以狗馬賤疾。仰溷崇聽。惶恐涕泣。不知所達。伏乞聖慈。俯察哀鳴之出於肝膈。特賜矜諒。亟許鐫遞。以幸國事。仍治臣虧分冒瀆之罪。以肅朝綱。千萬至禱。臣治箚將上之際。伏聞有蔡濟恭西閫外補之命云。臣雖在枕席。尙有一息未泯。不覺驚憂愕眙之至。濟恭卽擧國之所懲討。而一朝處之於西門鎖鑰之地。天下寧有是哉。雖曰補外。該曹必不敢啓下。渠何敢放恣冒赴乎。臣病中神短。無以悉陳。而惟願不逾日而卽速收還。俾輿情無沸。四方無惑焉。取進止。答曰。省箚具悉卿懇。聞卿愼節。尙未差可。奉慮萬萬。未參班前。何必辭爲。卿須安心勿辭。益加善攝。仍傳曰。此批答。遣史官。傳諭于領議政。
정조 10년
領敦寧洪樂性。左議政李福源。右議政金熤箚曰。伏以。臣等陪扈路上。伏聞特授蔡濟恭摠府之任。仍畀西閫之命。臣等實不勝萬萬驚惑也。夫濟恭罪犯。不消多言。締結逆閹。爲賊翰之窩主。肆發凶言。爲賊老之嚆矢。卽此而斷其爲逆無疑也。臣等之聲討。亦旣有年。而論列未詳。明張不力。使之至今日。王章未加。仕版自如。此實臣等之罪也。臣等不敢以不槪之言。輒事瀆擾。邇來泯默。便若忘置。而尙謂天地之大。雖務包容。日月之明。已盡照燭。凶情慝節。必無所逃。特不過恢恢天網。姑漏鯨鯢之誅而已。豈意涵濡之不已。拂拭之。拂拭之不足。又官爵之。至於外補之命。有若崇班卿宰之薄譴優禮者然。施非其所。恩無所當。謂之非逆而有是命。則決無是也。知其爲逆。而以此假借之。則其爲害義乖理亦大矣。反復惝怳。莫省所以。竊爲聖明惜此擧也。關係不輕。反汗爲急。短箚聯請。未暇臚列。惟乞亟寢成命。無使傳聞漸遠。四方駭惑焉。取進止。答曰。省箚具悉卿等之懇。予曰。一擧有兩得。卿等諒之。仍傳曰。此批答。遣史官。傳諭于諸大臣。
정조 10년
副校理金履翼沈晉賢等箚曰。伏以。殿下今日之擧。何其過中之甚也。志在鎭安。而刑政日以紊。恩黷庇覆。而隄防日以壞。則此固臣等所以不能無憾於天地之大。而至於今日之擧。則益不勝繞壁彷徨憂之至而呼之疾也。噫。彼蔡濟恭窮凶極惡之罪。古今之所未有。神人之所共憤。而食息尙假於覆載。姓名猶存於朝籍。已是朝家之失刑。臣民之抑鬱者也。在渠之道。固當含恩縮伏。甘作僇廢之蹤。而今乃呈身迎送。自同平常之人。卽此一事。亦可驗其無忌憚至頑慝矣。如是而殿下。不惟不堲其要恩犯分之狀。乃反好爵以縻之。庚牌以招之。及其偃然違傲也。則推罷例勘。猶不之加。而卽以西關鎖鑰。輕易以授之。內賜符誥。榮寵以侈之。有若尋常譴補之匪怒伊榮者然。噫嘻。此何擧也。若此而義理何以明。亂賊何所懼乎。伏願聖明。亟收濟恭外補之命。仍令王府。明正其罪。依律處斷焉。取進止。答曰。省箚具悉矣。
정조 10년
孝昌墓酌獻禮親行時祭報府。贊禮禮曹參判申大升。典祀官奉常正李壽咸。墓司守衛官李厚生。執禮校理成種仁。執尊修撰洪義浩。大祝直閣鄭大容。贊者引儀崔慶鎭任藗。謁者假引儀許㬘兼引儀鄭桓。贊引假引儀鄭熙濟李孝達。祭監監察鄭楝金麟淳。
정조 10년
丙午九月初七日辰時。親行墓所奠酌禮入侍時。行都承旨沈豐之。行左承旨具明謙。右承旨李祖承。左副承旨徐龍輔。右副承旨徐瀅修。同副承旨洪義榮。記事官金孝建。假注書金祖淳。記注官承膺祚金健修。記事官李崑秀尹行任。檢校提學兪彦鎬。二提學李性源。二直提學李秉模朴祐源。原任直閣金宇鎭鄭東浚。檢校直閣徐鼎修。以次侍立訖。上具祭服。乘輿出齋殿門。至墓上降輿。詣哭位奠酌禮。時至。通禮啓請行禮。上行禮如儀。仍乘輿周審局內。還御齋殿。命書榻敎曰。同副承旨許遞。前望單子入之。待下批。牌招察任。上曰。承旨以下食代。諸臣皆權退。
정조 10년
丙午九月初七日午時。還宮擧動入侍時。行都承旨沈豐之。行左承旨具明謙。右承旨趙興鎭。左副承旨李祖承。右副承旨徐龍輔。同副承旨徐瀅修。記事官金孝建。假注書金祖淳。記注官金健修。記事官李崑秀尹行任。檢校提學兪彦鎬。二提學李性源。二直提學李秉模朴祐源。原任直閣金宇鎭鄭東浚。檢校直閣徐鼎修。以次侍立訖。上具戎服佩劍。命興鎭書傳敎曰。歷臨慶熙宮。當行奠酌禮。百官行禮置之。軍兵路上留住。又命書榻敎曰。御營從事官李身敬。槍劍把摠柳光命相換。又命書傳敎曰。在外禮判許遞。前望單子入之。待下批。牌招察任。又命書榻敎曰。自墓所洞口。至敦義門捧上言。又命書傳敎曰。諸司預備。又命書傳敎曰。摠管時帶京兆人許遞。前望單子入之。待下批。牌招察任。命入外辦。乘馬進發。過洞口二里許。上見蔡濟恭祗迎於田傍。命住蹕。命軍士房承旨進前。上曰。蔡濟恭都摠管除授。卽爲出牌。開行陣作門入之。賤臣屢爲躕躇。不敢出牌。上屢爲催促出牌。始乃分付。濟恭見命牌進前。數步還伏。還納不進。院隷以牌不進呼望。上命書榻敎曰。都摠管蔡濟恭。更爲牌招。仍命嚴飭承牌。濟恭更前伏數步。納牌不進。上命書傳敎曰。屢召之下。如是違牌。萬萬未安。都摠管蔡濟恭。平安兵使除授。諭書密符。駕前旣已祗受。使之倍道赴任。時任兵使。遞付京職。書訖。上曰。此則外補。尙可不入乎。命更爲催促。濟恭又進伏於作門外而不入。上敎宣傳官。駕後作門。雖承旨兵判。勿許入來。上命書傳敎曰。平安兵使蔡濟恭記過。仍命催促入來。濟恭遂入伏於駕前。上命挾侍曰。密符及諭書筒取來。挾侍取來。上命出給承旨。使授濟恭。濟恭受之。上命駕前一名。負諭書筒前行。次命濟恭退去。敎曰。此無異外補。何可不往耶。路次甚忙。不得他語矣。又命近仗軍士護送。過慕華峴後入來。濟恭旣受符仍起去。强作愁慼之色。無一語而出。上曰。都承旨許遞。前望單子入之。待下批。牌招察任。出駕敎仍進發。詣慶熙宮至崇政門前。下馬乘輿。興鎭祖承龍輔瀅修等及行兵曹判書李命植進至。命植曰。濟恭是何等凶逆。而殿下今日。乃有此擧耶。駕後作門。亦命勿許臣出入。使臣不得於其時略陳憂憤之忱。臣不能無憾於天地之大矣。上笑而下敎曰。卿雖年老。步甚捷矣。仍乘輿至泰寧門。降輿入廟內。時至。行奠酌禮如禮。命入外辦。仍乘輿至崇政殿庭。興鎭等持蔡濟恭除授傳敎。繳還齊聲奏曰。天下豈有如此之事乎。以濟恭之凶逆。尙此偃息。已是失刑。則殿下今日之擧。此過擧也。臣等不勝憂慨之忱矣。上曰。非承旨等所知。退去。傳敎卽爲頒布。興鎭祖承龍輔瀅修等。屢次繳還。上命書駕敎曰。右承旨趙興鎭。左副承旨李祖承。右副承旨徐龍輔。同副承旨徐瀅修。一竝遞差。仍出崇政門。降輿乘馬。進發至笆子廛橋。命書傳敎曰。承旨前望單子入之。待下批。牌招察任。上曰。還宮問安及明日朝廷問安。勿爲之。出駕敎至弘化門。命宣傳官持標信解嚴。由協陽門還內。諸臣以次退出。
정조 10년
丙午九月初七日酉時。上御重熙堂。右承旨入侍時。右承旨趙衍德。假注書金祖淳。記事官李崑秀尹行任。以次進伏訖。上下有旨一度。敎曰。此有旨。出給畿營。使之火急傳送於平安兵營。賤臣承命出傳。上曰。明日政院玉堂內閣問安。竝勿爲之。賤臣承命出傳。命書榻敎曰。玉堂中時帶學校授人。本職許遽。命退。承史以次退出。
정조 10년
行都承旨蔡弘履坐。行左承旨具明謙病。右承旨趙衍德坐直。左副承旨李頤祥坐。右副承旨李謙煥坐。同副承旨李敬一坐直。注書金孝建仕一員未差。假注書金祖淳仕直。事變假注書申光岳在外。
정조 10년
藥房提調徐有隣。右副承旨李敬一啓曰。夙駕郊館。仍啓行幸。兩墓歷展。誠禮克伸。再次親奠。悲怛冞切。經宿移蹕。向晩還宮。伏未審夜間。聖體。若何。勞動疚懷之餘。不瑕有損節。臣等率諸御醫。趁皁入診。詳察聖候爲宜。王大妃殿氣候。何如。惠慶宮氣候。何如。臣等不勝區區伏慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 10년
李謙煥啓曰。大司憲鄭昌順。執義李濟萬。掌令李之英俱在外。掌令洪樂恒。持平金孝眞箚批未下。持平尹悌東未署經。監察茶時之意。敢啓。傳曰。知道。
정조 10년
李謙煥啓曰。來十一日。輪對日次矣。敢啓。傳曰。爲之。
정조 10년
李謙煥啓曰。來十一日朝參日次矣。敢稟。傳曰。停。
정조 10년
李謙煥啓曰。抄啓文臣親試。以初九日爲之事。命下矣。處所以何處爲之乎。敢稟。傳曰。以春塘臺爲之。
정조 10년
李謙煥啓曰。專經文臣殿講。送勅後更稟事。命下矣。以何日爲之乎。敢稟。傳曰。初十日爲之。
정조 10년
李謙煥啓曰。專經武臣殿講。送勅後更稟事。命下矣。以何日爲之乎。敢稟。傳曰。初十日爲之。
정조 10년
李敬一啓曰。專經文臣殿講。以初十日爲之事。命下矣。處所以何處爲之乎。敢稟。傳曰。以仁政殿爲之。
정조 10년
李敬一啓曰。專經武臣殿講。以初十日爲之事。命下矣。處所以何處爲之乎。敢稟。傳曰。以春塘臺爲之。
정조 10년
李敬一啓曰。文臣製述。送勅後更稟事。命下矣。以何日爲之乎。敢稟。傳曰。以十五日爲之。
정조 10년
李謙煥啓曰。日次儒生殿講。送勅後更稟事。命下矣。以何日爲之乎。敢稟。傳曰。十五日爲之。
정조 10년
傳于蔡弘履曰。右副承旨入侍。
정조 10년
以校理尹致性牌不進罷職傳旨。傳于李敬一曰。只推。
정조 10년
傳于李謙煥曰。同副承旨入侍。
정조 10년
李敬一啓曰。吏曹假郞廳來言。承旨有闕。政事。取稟。傳曰。前望單子入之。待下批。牌招察任。其中罷削人。竝敍用。
정조 10년
承旨前望單子入之。蔡弘履李謙煥李頤祥落點。
정조 10년
傳于蔡弘履曰。左副承旨入侍。
정조 10년
李敬一啓曰。事變假注書朴蓍壽。身病猝重。勢難察任。今姑改差。何如。傳曰。允。
정조 10년
事變假注書朴蓍壽改差。代申光岳爲事變假注書。
정조 10년
李敬一啓曰。玉堂上下番俱空。已至經宿。事甚未安。校理尹致性。旣有只推之命。卽爲牌招入直。何如。傳曰。允。
정조 10년
兵曹口傳政事。副司果單趙濟魯成種仁金啓洛洪義浩李儒修。
정조 10년
傳于李敬一曰。懿昭墓孝昌墓員役等。考例施賞。
정조 10년
吏曹口傳政事。以徐有慶爲享官。
정조 10년
吏曹口傳政事。以金載翼爲兵曹佐郞。
정조 10년
兵曹口傳政事。副司果單金履翼沈晉賢。
정조 10년
以西部幼學申景說等上言。傳于李敬一曰。人皆避嫌。則孰肯冒當。前下判付。不趐丁嚀。而互相推委。不卽回啓者。事甚未安。與未回啓啓目及此上言。皆令趁卽決處事。申飭該府。
정조 10년
以全羅道茂朱閑良趙世貴上言。傳于李謙煥曰。此上言。令有司堂上。下送道伯。仍令詳考實蹟。論理狀聞。
정조 10년
以慶尙道金海居民劉占才等上言。傳于趙衍德曰。先朝下敎。旣如是嚴明。伊後擧行。如有不勤之事。各別申飭。俾無稱冤之弊事。行會道伯。此上言。亦爲下送。
정조 10년
以全羅道光陽幼學仇彦仁上言。傳于趙衍德曰。見其冊子。亦多有理。其在擇蕘之意。豈無嘉奬之擧。以此上言。封送該道。仍令道伯。各別採用。招致仇彦仁。出給判付。俾渠知朝家採用之意。
정조 10년
以濟州領運進上民人高順昌上言。傳于李頤祥曰。已有下敎。詳考實蹟。後日登對時稟處。
정조 10년
以慶尙道東萊居民李斗靖等上言。傳于趙衍德曰。令有司堂上。分付該道。使之從長論理。啓聞後。稟處。
정조 10년
李敬一。以禮曹言啓曰。卽接永禧殿官員所報。則今此九日製時。兩官俱爲觀光云。莫重之地。不可暫時闕直。赴擧時假官。依定式令吏曹。以成均館官員口傳啓下。以爲推移入直之地。何如。傳曰。允。
정조 10년
李敬一。以禮曹言啓曰。今秋各陵展謁取稟草記。傳曰。見今勅行當前。畿邑民弊。不可不念。待送勅後。更爲取稟事。批下矣。今秋展謁。定於何陵。而以何間推擇乎。敢稟。傳曰。謁陵之行。所重在焉。不敢以歉歲。或闕常禮。而今年畿邑年事。則判歉。加之纔經勅行。民邑之弊。不可不念。且道伯行部之遲待動駕。亦甚可悶。前此畿伯入侍。已以先爲發巡之意有下敎。然則幸行。勢將從徐爲之。亦欲行於近陵。兼除民弊。日字以念間至晦前後。推擇。可也。
정조 10년
李敬一。以兵曹言啓曰。慶尙道慶州居幼學安仁宅上言。啓下臣曹。而限內不爲現身。依定式勿施之意。敢啓。傳曰。知道。
정조 10년
趙衍德。以兵曹言啓曰。龍虎營移設之後。已過十年。間有頹圮。本以閭家體制。揫隘全沒營門貌樣。又乏庫舍。不得莊置軍物。今春前判書臣徐有隣。以重修改建之意筵達後。經紀拮据。使本營將校司果高胤衡。折衝崔龜祥。司果李三膺等。監董事役。歷七朔今玆告成。其撤毁而新建者。爲六十五間。仍舊而修葺者。爲六十間。墻垣爲六十五間。層階爲十四間。殫誠幹事。勞勩實多。不可無激勸之道。考據已例。則在前本營修改時。董役將校二人加資。一人邊將除授。分等施賞矣。今亦宜有此等之典。而係干恩賞。自下不敢擅便。上裁。何如。傳曰。依草記施行。可也。
정조 10년
趙衍德。以禮葬都監儀軌廳都提調意啓曰。本都監儀軌。今已修正。分作二冊。奎章閣所上件。粧䌙以入。分上件亦爲修正。二件送于春秋館。一件送于禮曹之意。敢啓。傳曰。知道。
정조 10년
趙衍德。以禁衛營言啓曰。依傳敎。本營槍劍把摠柳光命。御營廳糧餉色從事官李身敬。相換之意。敢啓。傳曰。知道。
정조 10년
趙衍德。以義禁府言啓曰。明日菊製時。本府都事皆爲赴擧。武都事一員。本府入直。而當直入直都事。公事回公都事。無以推移。假都事二員。令該曹各別擇差。以爲分排之地。何如。傳曰。知道。
정조 10년
吏曹口傳政事。禁府假都事單申宅和李柱完。
정조 10년
左承旨具明謙疏曰。伏以。臣過蒙拂拭之恩。屢叨近密之職。而見識儱侗。觸事昏謬。早晩顚沛。固所自料矣。乃於今日陪班路次。有蔡濟恭摠管西閫特除之命。噫。彼濟恭。負犯至重。尙逭王章。則傳敎之下。事當冒死爭執。而中道卒遽之際。循例奉行。殆若無難。反顧慙恧。無地自容。況被重臣譴罷之斥。則尤何敢抗顔冒據於職次乎。玆敢露章自別。經出禁扃。伏乞聖明。亟命下臣自敗。先治臣溺職之失。更勘臣擅離之罪。以肅朝綱。以安私分。千萬幸甚。傳于李謙煥曰。武承旨焉敢爲此上疏。原疏還給。牌招察任。
정조 10년
丙午九月初八日辰時。上御重熙堂。左副承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上曰。提調入侍。賤臣承命出。與藥房提調徐有隣偕入進伏。上曰。懿昭墓守衛官守僕守護軍擧案遺失。更爲捧入。賤臣承命出傳。上曰。學校授中。未付軍銜人。令該曹口傳付軍職。出榻敎賤臣承命出傳。命書傳敎曰。宣傳官講射。久未設行。與明日抄啓文臣講製。同爲設行事。分付。上曰。宣傳官講試試官望。擬入事。分付。賤臣承命出傳。命書傳敎曰。拿處兵曹郞廳。令該曹口傳差出。又命書傳敎曰。前此菊製。多許方外。今番亦令通方外事。分付。又命書傳敎曰。都承旨聞有病。許遞。前望單子入之。待下批。一體牌招。又命書傳敎曰。弘文提學。待明朝牌招。有隣曰。依下敎。招問上言濟州民人高順昌等六人。則所告內以爲。各司進上。甘藿榧子蔈古軍箭木螺鈿等物種上納次。閏七月二十三日。自本牧離發。無弊越海。而八月二十六日。到忠淸道息島前洋。猝遇暴風。所乘船隻爲急浪所打傷。幾至渰沒之境。幸逢京江居崔元成所乘船隻。進上物種及船中六人。元成極力移載於渠船。本船則仍爲漂失矣。進上物種之無弊上納。船格六人之賴以得活。莫非元成拯救之致。則施賞典。以爲激勸之地云矣。果如上言內辭緣。則進上物種。船格六人之移載救活。崔元成事。雖涉可尙。而事非四件。已極猥屑。且地方公文。旣無可據。則船隻之符同作奸。難保其必無。所當移送秋曹。査實處之。而島中愚氓。不足深責。今姑參酌。上言則勿施。何如。上曰。事係拯活人命。旣聞之後。不可仍置。令本道査啓。可也。出擧條命退。諸臣以次退出。
정조 10년
丙午九月初八日初更三點。上御重熙堂。同副承旨入侍時。同副承旨李敬一。假注書金祖淳。記事官李崑秀尹行任。以次進伏訖。上命讀公事。敬一讀奏。命書判付及草記批答訖。命書傳敎曰。懿昭墓守衛官。各弦弓一張賜給。仍命退。諸臣以次退出。
정조 10년
行都承旨蔡弘履坐。行左承旨金憙坐。右承旨徐鼎修坐直。左副承旨趙興鎭坐。右副承旨李頤祥坐直。同副承旨李謙煥坐。注書金孝建仕一員未差。假注書金祖淳仕直。事變假注書韓始裕在外。
정조 10년
李頤祥。以都摠府言啓曰。入直軍兵等。中日習射事。勅使近京。回還間。啓請姑停矣。勅使旣已回還。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
李頤祥啓曰。大司憲鄭昌順。執義李濟萬。掌令李之英俱在外。掌令洪樂恒。持平金孝眞箚批未下。持平尹梯東未署經。監察茶時之意。敢啓。傳曰。知道。
정조 10년
李頤祥啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
傳于李頤祥曰。右承旨入侍。
정조 10년
李頤祥啓曰。弘文提學徐有隣。旣已承牌。藝文提學兪彦鎬。奎章閣提學李性源。竝卽牌招。同參考試。何如。傳曰。允。
정조 10년
李頤祥啓曰。弘文提學徐有隣牌不進推考傳旨。今方捧入。而九日製命下之後。如是違牌。事甚未安。更卽牌招。何如。傳曰。允。
정조 10년
李頤祥啓曰。因禮曹草記。安東府先正文正公金尙憲西磵書院宣額日。遣近侍致祭。今月十七日推擇事。允下矣。何承旨進去乎。敢稟。傳曰。左副承旨進去。
정조 10년
玉堂前望單子入之。應敎鄭萬始。校理洪樂恒。副校理尹羽烈申馥。修撰李鼎德。副修撰李東郁姜忱落點。
정조 10년
李謙煥啓曰。新除授副校理申馥。時在慶尙道安東地。修撰李鼎德。時在慶州地。副修撰李東郁。時在京畿仁川地。經筵入番事緊。竝斯速乘馹上來事。下諭。何如。傳曰。允。
정조 10년
承旨前望單子入之。金憙徐鼎修趙興鎭落點。
정조 10년
李頤祥。以兵曹言啓曰。本曹正郞朴基正。身病猝重。呈狀乞遞。宿衛重地。不可久曠。今姑改差。何如。傳曰。允。
정조 10년
有政。吏批。判書兪彦鎬病不來。參判未差。參議李集斗進。行都承旨蔡弘履進。啓曰。判書兪彦鎬病不來。參判未差。小臣獨政未安。何以爲之。敢稟。傳曰。只出緊任。以趙公鎭爲兵曹正郞。吳在斗爲南部奉事。
정조 10년
兵批。行判書李命植病。參判趙鼎鎭病。參議柳誼病。參知李夔入直進。行左承旨金憙進。副護軍單申耆。副司直單李在簡沈豐之金頤柱趙時偉金魯淳洪義榮李祖承徐瀅修。副司果單趙弘鎭申大順。
정조 10년
申光岳在外。代以韓始裕爲事變假注書。
정조 10년
記事官金珍恪啓曰。臣敬奉聖敎。馳往傳諭于南部會賢坊長興同契領議政鄭存謙所住處。則以爲。臣病在危域。冒上請急之單。若是一時偶感之疾。而有時月可瘳之期。則臣雖無狀。亦具彝性。豈敢爲此時引疾之計哉。矜諒之恩。伏地顒祝。不意史官。臨宣聖諭。至有封還辭單之敎。臣驚惶戰恐。五內失守。繼以抑塞。臣不幸罹疾。半身不用。已作癃癈。今至兩朔。醫技已窮。鬼事將迫。每承安心調理之諭。仰認德意藹然。俾之欲生。以臣已痼之疾。若有可起之望。如慈父之護稚子。惶悚感激。涕淚被面。臣仰承德意。以丐其生。亦已多般調治。第中書首席。何等職任。而不生不滅。罪積癏曠。臣雖於病中。猶有一分知覺。用是憂恐。日夜戰灼。幾何不摧殘以盡者。政謂臣今日事也。反本之呼。惟祈亟解濫職。安意調治。冀被生成之澤。而忱誠未格。至懇未遂。徒竊格外之誤恩。此殆臣命卒之秋。莫省攸措。不知所達。心神迷錯。語無倫脊。稍俟省覺之少勝。更申瀝血之懇。仰請處分云矣。敢啓。傳曰。知道。
정조 10년
蔡弘履。以禮曹言啓曰。觀此各道孝烈人上言。則慶尙道晉州草土人河學浩爲其母李氏烈行。丹城幼學李鳳興爲其父故學生夢賚孝行。咸陽草土人禹廷台爲其曾祖故生員弼寅。從曾祖故學生弼良。祖故學生琬。父故學生洪傳孝行。全羅道全州幼學陸東基爲其七代祖故郡守大春德行孝廉請褒。丸子孫之爲父母祖先。上言者四人。昌寧幼學成萬基等。爲其同縣贈持平朴震翰孝行。咸安幼學李漢傑等。爲其同鄕故士人河元龍孝行。梁山幼學朱夏昌等。爲其密陽士人金夏鼎及其妻朴氏孝行。金海幼學李萬寔等。爲其本府故良人權漢傑及其妻金召史孝行。南原幼學蘇天祚等。爲其本府故學生李漢相孝行。求禮幼學韓俊等。爲其本縣故學生王之翼孝行。幼學崔爀賢等。爲其靈光郡故士人林擇基妻李氏烈行。幼學李震赫等。爲其同福縣故學生郭城宗妻田氏實行毅烈。幼學金光億等。爲其古阜故學生李弼濟孝行。南原幼學李慶運等。爲其同府故學生金道益妻郭氏烈行。忠淸道文義幼學柳東植等。爲其本縣故士人吳尙健。其子振澤。其孫鼎基三世行誼。京畿驪州幼學申光順等。爲其本牧故學生金杭孝行請褒。多士之爲人上言者。凡十二人矣。臣於壬寅。待罪本曹時。因尙州幼學劉有發子。爲其父孝行旌閭。擊錚呼籲事。略陳區區淺見。而大抵孝烈旌褒。有國重典。登聞許施。自有恒式。京中則搢紳章甫。從公議呈單于本曹。外方則一鄕發通呈于本官。本官採實。報于監營。監司聚會各邑所報。又加多岐採探。數百人中。抄擇幾人。始爲登聞。而及其啓下本曹之後。必也關由政府。始爲分等請褒。則抄擇之至嚴。節次之至重。從可知矣。旌褒恒式。若是難愼。而因其子若孫上言之事。俾作父與祖旌褒之階。則顯親之念。人情所同。而各道孝烈累千百人之子孫。必將接跡而起。其中有識之人。恥於干恩。不肯自鳴。則顧何以名達九重乎。朝家之許令上言擊錚。特爲訴冤者設耳。父母祖先。有行未褒。則至情所在。豈不悶迫。而有不可以抱冤論。如有發之類。分付本道。來頭抄啓時。取考列邑孝行。廣加採探。如其可合。然後始乃登聞事。論理覆奏。到今意見。與前無異。伊後乙巳。本曹判書鄭昌順。又以上言之許以四件。係之法典訴冤之條者。或慮幽冤之莫暴。俾開下情之上達。至若孝行烈行請褒請旌。雖曰爲親。旣異籲冤。不可以一己私情。輒致冒瀆。揆以事面。終涉猥䙝。亦關後弊。此後爲父母以孝烈上言者。勿許回啓。必待道臣採訪狀聞後。許施之意。定式施行。仰請特下令廟堂稟處之命。而領議政徐命善。左議政洪樂性。以依禮判所奏。定式施行事陳達批旨內。有曰式年回啓。旣有定式。至於子孫之爲父祖。請旌請贈雖涉干恩。然不必設法禁之。此後以此等事上言之類。政院置之猥秩。勿下該曹爲敎。則聖意雖靳於設法。事面終涉於干恩。循例回啓。實乖愼重之道。河學浩等上言四度。竝置之。至於多士之爲他人請褒。一鄕之內。人有孝烈。則一依流來之規。從公發論。呈官呈營。不害爲厚風。此旣非有冤可訴之事。則張皇列名。肆然天聽。比之爲父母祖先請褒之人。尤極無義。且其中或不無僞着冒錄之擧。揆以法意。本非四件。論以後弊。足啓倖門。成萬基等上言十二度。竝勿施。依前覆奏。來頭式年抄啓時。自本道博考實蹟。廣探公議。如其可合。則登聞請褒。不然則置之之意。分付諸道道臣。何如。傳曰。爲親顯揚之心。卽人子之至情。事則近於干恩。有不可設法防過。前此禮堂之筵奏。果不得從施矣。至於一鄕之公議。豈可一例禁止。但名實之相符。必須別般詳審。可使莫重恩典。不至屑越。河學浩等上言。今姑置之。更待道臣抄啓。成萬基等上言。第令各該道臣。詳探實蹟。論理狀聞稟處。可也。
정조 10년
李謙煥。以兵曹言啓曰。專經武臣講官加抄啓人員。別單書入之意。敢啓。傳曰。知道。
정조 10년
李謙煥。以備邊司言啓曰。卽見慶尙道蔚山幼學徐達天上言。則以爲。本營故兵使李玗。以本營局小城窄。欲爲移營於新寧縣花山地。而役糧不贍。請得北關錢三千兩。特設別庫。名之曰花山倉。以錢作穀。其年所捧。至於三千石。而遽移他職。未成花山之擧。北關之錢。反作蔚山之米還。今至萬餘石之多。竝與近五萬石元還。加之於七八千民戶。一戶所受。多者數十石。小者八九石。每當窮春。則樂從受食。及其秋捧。萬無責納之道。至於洞徵面徵。無望奠居。若無變通。則百里殘邑。存者無幾。本營南北諸邑中。以此花山別還萬餘石。一體均分。使一隅之民。更無偏受難支之弊云矣。花山倉穀。本爲移營所需。而營則未移。穀則滋多。通計元還。勢將難支。本營管轄。半於嶺南。而蔚山一邑。偏受其害者。宜有稱冤之端。換錄均分之論。不爲無據。而遠外之事。有難遙度枚擧。關問于道臣及該兵使處。論理報來後。更爲稟處。本事則係是民隱。雖不爲直請勿施。而旣非四件。極涉猥越。其罪狀。令攸司照法科治。上來之時。稱以民瘼。收斂錢物之弊。難保其必無。此亦令本道査問處之。何如。傳曰。允。
정조 10년
李謙煥。以備邊司言啓曰。卽見全羅道順天幼學吳達孫上言。則以爲。呂水縣五面。在於順天府之東南百里外沿邊一隅。一路連陸。三面則大洋。乃是莫重關防之地。嘉靖壬午。始設左水營於呂水十里許。革其呂縣。合屬於順天府。而二去乙巳。因民訴還復呂縣矣。丙午還革。惟此呂民之軍丁糴糶收斂烟役。東應水營。西應順天。一夫兩役。百弊重疊。民無保生之道。故前前水使臣李亨元。設弊狀聞。前水使臣具世勣。査實狀報。其叔再文。其祖碩祖。以猥濫陳弊。俱被定配。前後呂民。以復縣事。上煩天聽者。至於六次。而昨年其父周翰。亦以此事。上言鳴冤矣。畢竟只以猥濫之科。定配伊川。而其祖碩祖。年近八十。方在垂死之中。惟願未死前。一見其父。周翰特爲放送。以爲與其祖相面之地。呂民難保之弊。亦爲更加査處。俾得復舊保存云矣。呂水縣事。水使則以其附近而扶之。本官則以其背己而抑之。便成一場訟案。畢竟以復縣之難。置而勿論。而呂民之勢。若間齊楚。反受困苦可知。此一款。分付道臣。另加調劑。俾無互相侵凌之弊。當初周翰之呼籲。旣非四件內事。則坐此被配。不是異事。今者上言。雖曰爲父。有難聽理。至於呂水民弊。更加査處。俾得復舊云云。渠之祖與父叔。連以此事。俱至遠配。而猶不懲畏。復爲尾陳。非特支離。亦涉猥屑。上言內辭緣。勿施何如。傳曰。允。被配人放送。令道臣各別調劑。此後更以此事起鬧。則無論訟理曲直。當以起鬧律。先爲嚴處。以此意嚴飭道伯。期底咸和之域。可也。
정조 10년
李謙煥。以備邊司言啓曰。卽見慶尙道金海募軍鄭進泰等上言則以爲。新門晴川兩鎭。昔在金海境內時。募軍二百五十名。定給納布矣。二去丙申。因朝令。移鎭熊川。而募軍則仍在金海。只納身布而已。法久弊生。兩鎭之橫侵。罔有紀極。生子生孫。次第充役。以爲傳家之役。且金海之距熊川。近爲五六十里。遠爲八九十里。每當水操之時。踰山越海。應役頗重。受弊無限。而募軍之不出十里外。乃是朝家事目。則鎭在熊川。軍在金海。旣違朝發夕至之意。兼以居陸農作之民。不慣操櫓。若有急務。則何以越海赴用乎。依本道左水營水陸軍相換例。本鎭募軍。以鎭底納布軍。卽爲相換云矣。蓋此募軍。昨年秋因上言。行査本道。有所論理枚報。而所報內以爲。募軍異於納布。以其枝屬。次次充定。貧殘之類。幸其役歇。而初不厭苦。富饒之民。避其名賤。而期欲圖免。同一募軍。好惡相反。且金海熊川。壤地相錯。兩邑居民。不甚相遠。擧此加被。熊川之民。決無肯受之理。故辛卯年間。適因換定便否之詢問。自本道論啓仍置。移換一款。不可遽議云。又以爲倭船護送時。船格糧資之從願作米。富饒民人之納賂免役。鎭吏推貸之不卽還報等。許多弊端。或令革罷。或令嚴懲。或令徵給云。而狀頭李萬權。則以旣非募軍。而受人指嗾。約賂呼籲之罪。照律嚴繩爲言。則到今一年之後。全沒事實。猥濫天聽。究其所爲。誠極痛駭。當該狀頭鄭進泰。以四件外上言。移送秋曹。從重科治。如或有約賂斂民。如李萬權之爲。則査實推給之意。一體分付本道道臣。何如。傳曰。允。
정조 10년
李謙煥。以刑曹言啓曰。再昨日動駕時。京畿竹山居良人朴光日。擊錚於衛外。故取考其原情。則以爲。今年五月。渠喪妻後。改娶京人。賣酒資生矣。不知何許兩班中火次。來到酒幕。見其妻而言曰。此吾家婢子仍爲率來。而渠則出他。聞此消息。隨後而來。幾近京城。則其兩班招謂渠曰。汝妻本非吾家婢子。乃是一家宅婢子也。捉去不緊云。而始爲出給。其捉去良民。三日滯留之罪。嚴處云矣。所謂過去兩班。未知何許士族。而稱以一家婢子。中路捉來。雖涉怪駭。因渠追尋。旋卽放還。則於渠有何切己之冤。而乃敢以至微至屑之事。無難煩籲者。揆以民習。萬萬無嚴。此等頑濫之類。決不可尋常處之。原情勿施。自臣曹照法嚴勘。何如。傳曰。語無倫脊。不可責之以人事。參酌決杖放送。可也。
정조 10년
李謙煥。以刑曹言啓曰。再昨日動駕時。全羅道光陽居幼學鄭潔。擊錚於衛外。故取考其原情。則以爲。本縣有四十餘石落堰畓。而曾已見失於明惠翁主房矣。本宮革罷後。有文券田畓。還給本主。而導掌輩。蔑視不給之際。南原居金益亮謂以若六石落畓。成文以給。則當上京推來云。故其父劃給四石落。李瓊芝劃出二石落。依其言許給矣。益亮終不成事。瓊芝還推二石落。其父不得推尋。而益亮。身死。其子德祚。典當其文券於張萬綱。得用四十兩錢矣。萬綱次次轉賣於本邑人趙廷烈。故渠仍以起訟七度得決後。廷烈呈議。送渠刑配茂長而蒙放。乞令該道。明査決給云矣。其父生時。欲推堰畓。與李瓊芝。各出土地。許給金益亮。而益亮未能成事。則瓊芝卽爲還推其畓庫。惟獨渠父。未及還推云者。雖涉可疑。四石落畓。有關鄕民之契活。本訟令道臣各別詳査。從公決給。至於鄭潔。則此等微細之事。呈訟營邑。何所不可。而乃敢以非四件猥屑之說。致煩天聽。揆以民習。誠極無嚴。此等頑濫之類。宜不可尋常處之。其罪狀。自臣曹照法勘處。何如。傳曰。允。
정조 10년
刑曹啓目。粘連向前李養直上言回啓云云。決不可一向寬假。任其誂誏。令道臣嚴刑遠配。以嚴隄防。何如。判付啓。以日前擊錚原情及今番上言辭語觀之。本事終涉疑晦。況故重臣李台重之言。不可謂之無所據。且文正公李縡之書。亦有云云是如爲有。則有難直歸之於猥濫。然事例久遠。不可處決。此上言姑爲勿施爲良如敎。又啓目。向前鄭尙實上言回啓云云。事關科場。猝難輕議。上言內辭緣。置之何如。判付啓。相考伊時文券。更爲論理草記稟處爲良如敎。又啓目。向前金重玉上言回啓云云。不俟處分。輕先呼籲者。極涉無嚴。上言內辭緣。置之何如。判付啓。依法式免役事。分付爲良如敎。又啓目。向前奴永金上言回啓云云。事係科場。不可以其矣呼籲。遽然放釋。上言內辭緣。置之何如。判付啓。親年八十。無兄弟獨身勿配。旣是法典所在。其矣上典耳。亦不可異同。特爲放送事。分付爲良如敎。
정조 10년
校理尹致性疏曰。伏以。日月迅邁。文孝世子禮葬奄過。又値此時。墓所臨幸。奠酌親行。伏惟聖懷疚傷。尤何堪抑。區區下忱。竊不勝痛隕之至。仍伏念。臣以不孝無狀之身。荷天地河海之恩。臣父之獲全軀命。坐還京國。次弟收敍。復廁朝籍。固非寤寐之所敢期。伏況前歲恩敎。昭揭如日星。諄諄開釋之諭。勤勤矜惻之意。藹溢於三十七字之間。豚魚可感。行路亦咨。臣父子相對。雙擎百讀。自不覺血淚如逬。庶擬抱歸地下。免作不暝之鬼。雖子子孫孫。粉骨糜身。尙何足爲萬一之酬哉。臣本蒙愚蔑劣。百不猶人。且今震剝之餘。一息僅存。僇廢之蹤。擧世所棄。惟我聖上。拔諸坑坎之中。屢勤拂拭之私。又至有日前玉署之命。臣每奉恩誥。五內戰掉。闔門震驚。實莫省疇昔之非夢。而卽事之爲眞也。噫。臣父遭罹之罔極。追思至今。胸臆猶塞。四字題目。從古攸無。一時公議。亦有所指。而世方側目。衆皆縮頸。苟非我聖上至仁盛德。自初庇護。如慈母之於赤子。則臣之家族。爲薤爲粉。固已久矣。尙安得保有今日。復自齒於橫目之列乎。緣臣懦怯。旣未能剚胸刳腹。卽地辨理。冥頑食息。十年于玆。有子如此。生亦何爲。日月之所臨。雨露之所霑。照燭無餘。榮渥荐隆。而今始泚筆。追提張皇。猥屑於章奏之間。有若尋常情勢。循例陳暴之爲。亦臣之所不敢也。第念頂踵毛髮。莫非自天之賜。燥濕殫竭。卽臣未死前至願。而危臲之踪。冒沒無路。顚倒之義。亦未自效。坐犯逋慢之科。益訟孤負之罪。聖慈曲恕。而荐召有命。喉司不諒。而短章見阻。感惶交切。進退俱窮。雖不得不抗顔祗肅。粗伸叩謝之忱。稍慰耿結之戀。而今若諉以旣出。自同無故。因仍盤礴咫尺淸近之地。則不幾於小人無忌憚之歸乎。義重陪扈。而末由進身。誠切哀號。而黽勉參班。★縱非獲已。兢蹙一倍。卽因本館闕直。召牌連降。而趨承則萬無其望。坐違則尤增死罪。撫躬罔措。實欲鑽地而不可得也。且如臣情地。何敢以私懇猥煩。而情理切急。有不敢自阻於慈覆之下。臣母重患痰瘚。氣息昏綴。臣左右扶將。實無頃刻離捨之勢。玆敢隨詣闕外。冒萬死陳懇。伏乞聖明。俯賜矜諒。亟命鐫削臣職名。仍令重勘臣瀆擾之罪。以昭法紀。以便救護。千萬幸甚。省疏具悉。爾其勿辭。救護母病。